Рыжӧй ӧш
(тешкодь ичӧтик висьт)
     Вежа Илля лун локтан войын Микӧл Илля зэв лёка вӧтасис. Быттьӧ луншӧр кадӧ гӧра-кӧдза помалӧм бӧрти сійӧ эбӧс быртӧдз му вывсянь вӧдитіс кутшӧмкӧ рыжӧй ыджыд ӧш да сюръясӧн сатшкис морӧсас пывсян стен бердын. Шайпаймунӧм мужичӧй садьмис вазьӧм синъяссӧ шаргӧдӧмӧн да, ымзӧмпырысь, вольпасьысь киясӧн джоджӧ пыксьӧмӧн, ляскысис кокув рот вылӧ. Сьӧкыда лолалігтыр некымын здук мысти сэсся сувтіс кок йылӧ.
       «У-уф! Со, быдкоя жӧ лёк вӧтыс юрам пырӧ, - думыштіс Илья да доровтіс юрсӧ крӧватьын шкоргысь гӧтырыс вылӧ. – Асы, сылы, майбыр, хоть бы хны!»
      Майка да горув гач кежысь петаліс картаӧ ывлаасьны да бӧр оланінӧ пырӧм бӧрын пуксис табурет вылӧ ӧшинь веськыдӧ. Стеклӧ пыр тыдаліны медводдза асъя шонді югӧръяс да ю дорса визьӧбъяс.
      «Да-а-а, - нюжӧдіс броткӧмӧн кӧзяин да кисӧ вывлань нюжӧдӧмӧн восьтіс ӧшинь занавес. – Татшӧм сюра вӧт праздник лунӧ абу бур вылӧ…. Ладнӧ, пӧра пывсянӧ лэччыны, колӧ удитны вийӧдыштны курыд ва, кытчӧдз олысьяс на эз садьмыны».
      Кутшӧмкӧ кодколаст мысти трачкакылігтыр ловзис пывсян пач, плита вылын шоналіс ыджыд чугун, кытчӧ тырыс вӧлі кисьтӧма шом. Люминь сплавысь трубка нюжаліс орччӧн сулалысь бачок пыр кастрюля веськыдӧдз. Татшӧм ас вӧчӧм аппаратлӧн конструкция вермис сетны кӧть мыйта  мыдта вина. Дерт, колӧ и кутшӧмкӧ кужансям, медым веськӧдлыны вийӧдчӧмӧн.
      Илля кӧшӧн некымынысь курыштіс бачокысь пымалӧм ва, сы пыдди содтіс кӧдзыдӧс да дӧвкнитіс юрнас: «Егена гачӧ! И век на оз вияв мыйыськӧ! Хм!» Сэсся лӧдсаліс пач некымын посньӧдлӧм пескӧн да бара пуксис скамля вылӧ стенлань пыксьӧмӧн. Сы кості кутіс надзӧникӧн чушкыны чугун. Пыр жӧ и мортӧс босьтіс ньылӧм шоныдысь да быть ковмис джынвыйӧ восьтыны пыран ӧдзӧс. Буракӧ, нӧшта здукъяс мысти Илля тӧдлытӧг пондіс куньтырасьны, но пыр пальӧдісны тотшкӧдӧм шыяс. Сійӧ чеччис, петіс кӧджводзӧ да восьтіс уличасянь пыран ӧдзӧс. 
       «Бур асыв, Илльӧ! – видзаасис Петыр Модь. – Со, видзӧда, а пывсяныд тшынасьӧ. Меся, ӧд, тэ гашкӧ ломтысян. Но, праздникӧн тэнӧ!»
      Мужичӧйяс киасисны да пырисны пытшкӧ. «Ме ӧд велалӧм серти водз ола да сэсся векджык берег кузя радейта гуляйтыштыны, - водзӧ нуӧдіс сёрни Модь. – Молодеч, асы, кӧть вина вийӧдчан… А менам тай пӧч лавкаысь ньӧбӧма кык сулея, да сэсся дыш лоис вийӧдчыны». 
       Илля нюмпыр гыжйыштіс плешсӧ да шуис: «А быть праздник кежлӧ дасьтыны кӧть кутшӧмкӧ ас вӧчӧм юантор, лавкаысь ньӧбны – сьӧм колӧ, настойка вылӧ – вотӧс колӧ… А-а! Со и вӧлисти на дзульгыны пондіс! Но, виччысьтам неуна да прӧбуйтны гулькӧн позяс медводдза «ныр». 
      Кык ёрт пуксисны орччӧн скамля вылӧ. «А ме, Илльӧ, кык лун-вой сайын лёк вӧт аддзылі, да ӧніяӧдз юрысь оз пет, - висьталіс Модь морӧсас кимодзӧн тапнитӧмӧн. – Ог висьтав лӧж да ог суссьы, а ӧд повзи. Со, кывзы, быттьӧ асылын петі йӧр пытшкӧ, а сэні меным воча сулалӧ ёкмыль кодь рыжӧй ӧш. И ме быттьӧ кынми повзьӧмла да ог тӧд, мый вӧчны. А сійӧ, дявӧлыд, другысь уськӧдчис ме вылӧ, медым сюръясӧн люкавны! Ог помнит, кыдз удиті пырны керкаӧ да крукавны ӧдзӧссӧ. И кор садьми, збыльысь кывсис ывласянь пемӧслӧн баксӧм. Весиг петалі кильчӧ вылӧ, но некӧні гӧгӧринысь эг аддзы ни мӧскӧс, ни ӧшкӧс. Да, да, со тадзи и вӧлі! Ӧд миян деревняын некоді татшӧм рыжӧй ӧшкӧс оз видз, а мыйыськӧ вӧтаси!»
       Илля клапнитіс кимодзнас ас пидзӧсӧ да тӧдчӧдіс ассяньыс: «Сё егена гачӧ, Модьӧ! Ме ӧд татшӧм жӧ рыжӧй ӧшкӧс вӧтӧн талун войсӧ аддзылі! Век на син водзын сылӧн гӧрдӧдӧм синъясыс да пекыль кодь сюра юрыс. Сійӧ быттьӧ сатшкис сюръясӧн менӧ пывсян стенӧ. Пернапас чӧвта, мый тайӧ правда! Ог гӧгӧрво сӧмын, кыдзи и тэ аддзылӧмыд татшӧм сяма вӧт, и ме вӧтаси? Свят, свят!»
     «Да-а, тайӧ абу бур вылӧ, - содтіс Модь. – Непременнӧ кутшӧмкӧ неминуча лоӧм водзын! А, гашкӧ, война лоас Америкакӧд?»
      Сы кості Илля медводз мыччис ёртлы курыд юантор: «Вай жӧ, прӧбуйтлы вийӧдӧмторсӧ, ковмас кӧшысь юны, абу мукӧд пӧсуда. Ог пондӧ думайтны лёк вӧтасьӧм йылысь».
      Модь чукырасьӧмӧн ногӧн, куньса синмӧн вӧчис некымын гульк да бӧр сетіс кӧш: «А-ак! Крепыд! Фу-у!» Кор мӧдыс бырӧдіс, джуджда лолыштіс да гораа шуис: «Буртор! Буретш воӧма лючки, и кӧрыс лӧсьыд! Ме ӧд колян вося пелысьысь кос нянькӧд сорӧн шомсӧ гудралі сакаркӧд да стӧч дас куим лун-вой видзи, кытчӧдз эз шоммы…»
      Сэсся нӧшта да нӧшта сысъясьыштісны кык ёрт… Вежсис и сёрниыс, вунӧдісны и вӧтъяс йылысь, казьтылісны и ай-мамнысӧ, и пӧль-пӧчӧс, да дыркодь на шмонитісны сиктса олӧм-вылӧм йылысь. Регыд кыкнанныс петісны ывлаӧ пальӧдчыны. И другысь, Илля индіс кинас юлань. Мужичӧйяс чуймӧмысла паськӧдісны вомъяснысӧ – мӧдлапӧлын, берег дорын сулаліс тӧдса рыжӧй ӧш. Киясӧн ӧласьӧмӧн да горзӧмӧн кыкнанныс пышйӧмӧн уськӧдчисны ас гортланьыс. 

